Ek is nie die wêreld se grootste Hebreeuse kenner nie, maar ek kan vir jou sê dat die ganse Bybel IS God se Woord. Hoekom? Kom ons ignoreer eers die profesieë aangaande Jesus. Kyk net na die land van Israel self.
Esegiël 34:13 “En Ek sal hulle uitlei uit die volke en versamel uit die lande en hulle bring in hulle land; en Ek sal hulle laat wei op die berge van Israel, in die klowe en in al die bewoonbare plekke van die land”
Jesaja 27:6 ” In die dae wat kom, sal Jakob wortel skiet, Israel sal bloei en uitbot, sodat hulle die wêreld vol vrugte sal maak”
Jesaja voorspel dat Israel sal staande bly teen sy vyande. Weet jy dat Israel sedert 1948 amper in ‘n konstante oorlog gewikkel is met sy bure? Toe die gesamentlike magte van die Moslem lande rondom Israel in 1948 hulle die see wou invee kon hulle dit nie regkry nie.
Jesaja 42:12-14 “Jy sal hulle soek, maar hulle nie vind nie – die manne wat met jou twis; hulle sal word soos niks en soos ‘n nietige ding – die manne wat teen jou oorlog voer. Want Ek, die Here jou God, gryp jou regterhand aan, Ek wat vir jou sê: Wees nie bevrees nie, Ek help jou. Wees nie bevrees nie, wurmpie Jakob, volkie Israel! Ek help jou, spreek die Here, en jou Losser is die Heilige van Israel.”
Jesaja 41:18-20 “Ek sal riviere op die kaal heuwels oopmaak en fonteine in die laagtes; Ek sal die woestyn ‘n waterplas maak en die dor land waterbronne. Ek sal in die woestyn gee die seder, die akasia en die mirt en die wilde-olyf-boom; Ek sal in die wildernis plant die sipres, die plataan en die denneboom, dié almal; sodat hulle almal saam kan sien en beken en opmerk en verstaan dat die hand van die Here dit gedoen het en die Heilige van Israel dit geskape het.”
Ek kan aangaan en aangaan. Vir Jesus se bestaan is daar argeologiese bewyse. Ek het in die graf gestaan wat die beskrywing van die graf in die evangelies pas. Hy is leeg. Ek het geloop waar Hy geloop het, in die put gestaan waar Hy waarskynlik in oornag het nadat hulle Hom gevange geneem het in Getsemané. Buiten persoonlike ervaring, wat ek besef nie vaste bewys is nie, is Jesus Christus meer gedokumenteer as Julius Caeser. Dit dan gekoppel met die profetiese vastheid wat ek hierbo gedemonstreer het, hoe kan ‘n mens twyfel aan Jesus se Godheid? Hoekom is Sy naam die enigste een wat in flieks gevloek word? Ek het nog nooit gehoor dat die flieks Buddha, of Allah, of Hare Krishna, of Zeus, of Jupiter, of wieookal se naam so gebruik soos wat Jesus se naam gebruik word nie. Daar is een ding wat ek geleer het. Die waarheid is nooit gerieflik nie, en Jesus se waarheid is vir hierdie wêreld die ongerieflikste waarheid, want Sy lewenskode is een van diens aan die Vader, nie ons wil nie, maar die Vader s’n, en dit is waarmee almal ‘n probleem het. Dit is immers die oer sonde, en elke sonde ooit opgeteken kan daarnatoe getrek word.
Ek is bevrees die gidse wat vir jou gesê het dat jy in Jesus se graf gestaan het, het jou vir ‘n moerse “ride” gevat! Hoeveel buite-Bybelse verwysings is daar wat – volgens jou, die lewe van Jesus gedokumenteer het? Ek is bewus van Josefus se beweerde terloopse verwysing na Jesus, maar daar word dikwels beweer dat hierdie ‘n vervalsing is van sy oorspronklike skrywes. Vind gerus ook uit wie die vervaardigers is van rolprente waarin Jesus gevloek word en jy behoort te ontdek dat daar ‘n duidelike verband is tussen hierdie vervaardigers se agtergronde en lewensuitkyke en lasterlike verwysings na Jesus in die Joodse Talmoed…
Jaco, goeie argument, ek gee dit vir jou. Ons sal lekker kan gesels as die Here ons paaie laat kruis eendag.
Die “voor Abraham was, is Ek” kan verwys na reinkarnasie, maar ek vind dit moeilik om dit so te sien, aangesien daar nie enige ander verwysings na reinkarnasie in die Bybel is nie. Miskien kan Elia en Johannes die doper as dit gesien word, maar dit vereis dat Elia eers moes sterf, en volgens die Skrif het hy nie.
Ek hoef nie vir jou direk te sê ek is getroud/nie getroud nie. Enige indirekte stelling kan jy van aflei dat ek getroud of nie getroud is nie. “My vrou sê noudiedag…”
Wat 1 Johannes 5:7 aanbetref, ja daai is ‘n kommentaar bygevoeg soos jy gesê het, maar nogtans vind jy die Drie-eenheid waar Jesus gedoop is, en jy vind dat God na Homself as meervoud verwys in die Genesis waar Hy die mens geskep het, “laat ONS mense maak na ONS gelykenis”.
Ek tel op dat jy ietwat negatief teenoor die nasie van Israel is. Ja hulle ontvang hulp vanaf die Westerse nasies, maar jy kan nie vir my ‘n goeie rede gee hoekom hulle in 1948 nie in die see ingevee is nie. Een van my belangstellingsvelde is oorlogvoering en die geskiedenis daarvan, ek bestudeer dit gereeld. Israel moes absoluut verpletter gewees het, sonder twyfel.
Selfs al groei die land met die hulp van die Westerse finansiering, dit vervul nogsteeds die profesieë. Die Here het gesê die woestyn sal bloei en so wragtag waar, hy bloei.
Letwel dat ek nie die gesê het dit IS Jesus se graf nie, maar dat dit die beskrywing pas. Hy is in ‘n tuin, en ‘n klipgooi van Golgota af(nie die Katolieke Golgota nie, die ware plek van die hoofskedel, langs die hoofpad waar mense gekruisig sou word om vir almal as voorbeeld te dien wat daar verbygaan).
In Johannes sien jy dat Johannes vanuit die deur die doeke gesien lê het. In hierdie tuingraf wat ek in was sien jy die plek waar die liggaam sou lê van die ingang af. Dit is ook ‘n onvoltooide graf, met plek vir drie, maar net een plek was voltooi, wat klop met die beskrywing van Josef van Arimethea se graf.
In Markus vind ons dat toe hulle die graf ingegaan het het hulle ‘n engel sien sit aan die regterkant. Die graf se ingang is aan die linkerkant van die van die graf. jy moet na regs kyk om te kan sien wat aangaan.
Jy kan ook in die muur langs die ingang sien die stomp punt van die ysterpen waarmee die Romeine die graf verseël het onder opdrag.
Ek is ‘n leerling ouditeur van beroep, en van kleins af lief vir speurverhale, so ek aanvaar nie sommer net iets sonder dat ek genoegsame bewyse het nie, dis hoe ek geskep is.
Ek sal jou glo oor die agtergrond van die fliekvervaardigers, maar jy vind dit nie net daar nie. Ons eie Suid-Afrikaners is baie lief vir “Jissus”, en baie van die Britte sal ook “Christ” as vloekwoord gebruik.
Jy verwys na heelwat plekke in die Bybel waar die “Vader” of die “Heilige Gees” Jesus kwansuis verklaar as die (Eniggebore?) Seun van God, maar nêrens waar Jesus dit self duidelik erken of weergee nie.
Indien die vier evangelies betroubare historiese gebeure weergee, is dit nogal interessant dat daar heelwat teenstrydighede in is betreffende die gebeure by hierdie selfde graf waarna jy so baie verwys. Ek het dit as volg geadresseer in my bogenoemde artikel: